Polisie skrik nie vir bendes se dreigemente | Netwerk24
Polisie skrik nie vir bendes se dreigemente
Deur Warda Meyer 12 Oktober 2018 15:39
Die polisiebestuur in die Wes-Kaap sê hulle sal hulle nie laat afskrik deur bendelede se dreigemente teen hul lede nie.
'n Wilde skietery het Donderdagoggend tussen bendelede en polisie uitgebreek in die berugte Kreefgat-woonbuurt in Bonteheuwel op die Kaapse Vlakte.
Polisie koes Donderdag terwyl bendes in Bonteheuwel op hulle losbrand.Foto: Verskaf
Volgens inwoners het lede van die Terrible Josters op die polisie losgebrand toe die polisie na verdagtes gesoek het wat vroeër in 'n skietvoorval in Valhalla Park betrokke was. 'n Man is in dié voorval doodgeskiet.
Bendelede het kort daarna gewaarsku dat die voorval die begin van 'n bloedbad teen korrupte polisielede sal wees.
"Ons gaan die polisie vrekskiet, want hulle gooi net nog olie op die vuur," het hulle volgens 'n bron gesê.
Lt.kol Andrè Traut, 'n polisiewoordvoerder, het gesê die polisie is nie in 'n posisie om kommentaar te lewer op bewerings en dreigemente deur naamlose, anonieme individue nie.
"Ons moedig mense wat die aantygings en dreigemente maak om na vore te kom met inligting sodat daar ondersoek ingestel kan word. Tot dan sal ons aanhou om bendeverwante en gewelddadige misdade met alle mag te beveg."